কিন্তু কথা হচ্ছে, নিউ ইয়র্কের নির্বাচনতো আর ব্যালট বাক্স ছিনতাইয়ের নির্বাচন নয়। তাহলে, কি করে ভোটারদের মাঝে অসম্ভব রকমের জনপ্রিয় এই ব্লুমবার্গ। আসলে শহরের জন্য তিনি দক্ষভাবে অসামান্য অবদান রেখেছেন। নিজের পকেট ভারী করলেও, শহরের ভাণ্ডার কিন্তু এতটুকুও খালি করে ফেলেননি। সামাজিক-সাংস্কৃতিক কর্মকাণ্ডের জন্য অকাতরে বিলিয়ে গেছেন নিজ প্রতিষ্ঠানের অর্থ। দানবীর হিসেবে আছে সুখ্যাতি, মাথায় আছে বুদ্ধি। বুদ্ধির রূপ কিন্তু একটাই, ব্যবহারে হয়তো এ-দিক সে-দিক হতে পারে। ব্যবহারের উপর ভিত্তি করে সু-বুদ্ধি, কু-বুদ্ধি নাম দেয়া হয়। তবে, ‘সু’ আর ‘কু’ উভয় প্রকারের বুদ্ধির মধ্যেই যে জিনিসটা কমন সেটা হলো ‘বুদ্ধি’। সেই কমন জিনিসটাই তার আছে, নিদেনপক্ষে রাজনৈতিক মানদণ্ডে। আমেরিকার বিখ্যাত জন হপকিন্স বিশ্ববিদ্যালয় থেকে নিয়েছেন ইলেক্ট্রিক্যাল ইঞ্জিনিয়ারিং-এ ব্যাচেলর ডিগ্রি আর সারা দুনিয়ার বিখ্যাত হার্ভার্ড বিজনেস স্কুল থেকে নিয়েছেন ব্যবসায় প্রশাসন ডিগ্রি। কিন্তু, ইমিগ্র্যান্ট অধ্যুষিত নিউ ইয়র্ক শহরের মেয়রের তাতে কি আর পেট ভরে। অতএব, চাই অনারারী ডক্টরেট ডিগ্রি। ঢেলেছেন টাকা, পেয়েছেন ডিগ্রি। ডজনে হিসেব না করতে হলেও, হালিতে হিসেব করতে হবে। ব্লুমবার্গের এত বর্ণনার মধ্যেও কি যেন একটা বাদ থেকে যাচ্ছে, কিছু যেন অপূর্ণ রয়ে যাচ্ছে। ঠিক আছে, নিউ ইয়র্ক টাইমস্‌ থেকে সরাসরি তুলে দিয়েই সে অপূর্ণতা দূর করা যাক-